Приложение 5

|  |  |
| --- | --- |
|  |  |

**Информация за текущото състояние на "Многопрофилна болница за активно лечение - Рахила Ангелова" АД, гр. Перник**

**"Многопрофилна болница за активно лечение - Рахила Ангелова" АД, гр. Перник** с ЕИК 113513858 е лечебно заведение, акционерно дружество, в което държавата притежава 82,90 % от капитала, а останалата част е разпределена между общините от област Перник с предмет на дейност: осъществяване на болнична помощ, активно издирване, диагностициране, лечение, периодично наблюдение и рехабилитация на болни с психични, кожни и венерически заболявания.

Мисията на МБАЛ „Рахила Ангелова” АД, гр. Перник е оказване на качествена и достъпна болнична помощ на пациенти с възникнали остри или обострени хронични заболявания по профила на разкритите специалности, допринасяща за възстановяване и укрепване на здравето на населението, снижаване на заболеваемостта и смъртността и подобряване на качеството на живот на пациентите и техните близки.

Визията на дружеството е насочена към запазване на стратегическите позиции в областта на многопрофилната стационарна дейност за активно лечение чрез екип от висококвалифицирани специалисти; взаимодействие и сътрудничество с лечебни и здравни заведения за първична и специализирана извънболнична медицинска помощ, болнична помощ, обществена профилактика и санитарен контрол, с нестопански организации за социални дейности и други институции; инвестиране на ресурси в медицинска апаратура и технологии, които осигуряват постигането на високи стандарти в болничната помощ;

Към 31.12.2023 г. лечебното заведение регистрира положителен текущ финансов резултат от 42 хил. лв., при отчетена загуба от -457 хил. лв. за 2022 г. Общо финансовият резултат към 31.12.2023 г. е загуба в размер на -4 808 хил. лв. Собственият капитал към 31.12.2023 г. е 3 982 хил. лв. - същият е увеличен със 198 хил. лв. спрямо 2022 г. и остава под размера на записания капитал, т.е. дружеството е декапитализирано.

През 2023 г., спрямо 2022 г., се наблюдава намаление на общо приходите и на общо разходите на лечебното заведение. Общо приходите на дружеството за 2023 г. са 15 561 хил. лв. и са намалени с 25 хил. лв., или с 0,16 % спрямо тези за 2022 г. Разглеждайки структурата на приходите, прави впечатление намалението на приходите от финансирания с 1 321 хил. лв. При приходите от продажба на стоки и услуги се наблюдава увеличение с 1 222 хил. лв. спрямо 2022 г. Общо разходите за 2023 г. са 15 519 хил. лв. и са намалени с 524 хил. лв., или с 3,27 % спрямо 2022 г. В структурата на разходите през 2023 г. спрямо 2022 г. се наблюдава намаление при разходите за суровини и материали с 372 хил. лв., при разходите за персонала със 191 хил. лв., а при разходите за амортизации - с 85 хил. лв. спрямо предходната година. Увеличение през 2023 г. спрямо предходната година е отчетено при разходите за външни услуги - с 26 хил. лв. и при Други разходи - със 79 хил. лв.

Към 30.06.2024 г. дружеството регистрира текуща печалба от 244 хил. лв. Общо приходите за периода са в размер на 9 945 хил. лв., а общо разходите са в размер на   
9 701 хил. лв. Болницата приключва шестмесечието на 2024 г. без просрочени задължения.

Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - <https://reports.appk.government.bg/Public/Public/Organizations> поддържана от АППК.

В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: <https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/>